20 évnyi szerelgetés után a NASA összerakta a Hubble utódját
A James Webb űrtávcső a kozmikus poron is képes átlátni, de távoli galaxisok is kémlelhetők vele. Az összeszerelés két évtizedébe telt a NASA-nak, miközben felfoghatatlan pénzt költöttek el rá.
Összeállították a Hubble utódját, a James Webb űrteleszkópot. A mérnökök sikeresen illesztették össze a teleszkóp két felét, a Northrop Grumman cégnek a kaliforniai Rodendo Beachen lévő üzemében – közölte az amerikai űrkutatási hivatal néhány órája. A következő lépés az elektronikus kapcsolat biztosítása, majd ezek tesztelése lesz.

Az infravörös tartományban működő James Webb "szeme" képes lesz áthatolni a kozmikus poron és távoli égitestek igen halovány jelzéseit észlelni. Fénygyűjtő rendszerének 70-szer nagyobb a kapacitása, mint a Hubble űrteleszkópé. A távcső a Naprendszeren belüli bolygókat és holdakat, a legősibb és a legtávolabbi galaxisokat is látja.

A James Webb fejlesztése óriási pénzt emésztett fel, az elmúlt évtizedben folyamatosan drágult. A 2007 tájékán bemutatott projekt ára mostanra gyakorlatilag megduplázódott. A távcső üzembe helyezése ennek ellenére régóta késik, indítását több alkalommal elhalasztották. Legutóbb az akusztikai tesztek nem voltak elég meggyőzőek.

Bill Ochs, a NASA Goddard Űrközpontjának Webb-projektmenedzsere elmondta, a Hubble-nél sokkal jobb teleszkóp összeállítása hatalmas eredmény az egész csapat számára. "Ez a mérföldkő szimbolizálja több ezer elhivatott személy több mint 20 éven át tartó munkáját a NASA-nál, az Európai Űrügynökségnél, a Kanadai Űrügynökségnél, a Northrop Grummannél és ipari és tudományos partnereink többi tagjánál" – fogalmazott.

A következőkben a bonyolult, ötrétegű napernyőt fogják tesztelni, amelynek feladata, hogy hidegen tartsa a James Webb tükreit és tudományos műszereit azáltal, hogy blokkolja a Földről, a Holdról és a Napról érkező infravörös fényt. A misszió sikeréhez elengedhetetlen, hogy a napernyő a megfelelő formára kibontható legyen.

"Izgalmas látni, ahogy a Webb részei most először állnak össze egyetlen obszervatóriummá – mondta Gregory Robinson, a Webb programigazgatója, a NASA washingtoni központjának munkatársa. – A mérnökcsapat hatalmas lépést tett előre, és hamarosan láthatjuk fantasztikus univerzumunk hihetetlen új látképét".

A teleszkóp mindkét fő alkotóelemét egyenként tesztelték minden olyan körülményre, környezetre, amellyel útja során találkozhat. A tervek szerint 2021-ben indítják útnak.

A NASA első igazgatójáról, James Webbről elnevezett űrtávcső a Földtől mintegy másfél millió kilométerről, a Föld–Nap rendszer L2 Lagrande-pontjából fogja megfigyelni a Naprendszer objektumait, és mintegy 5-10 éven keresztül készít korábban elérhetetlen érzékenységű és felbontású felvételeket. Teljesítménye százszor nagyobb lesz, mint a Hubble űrteleszkópé, így a nagy tükörátmérőjének és az infravörös tartományban végzett megfigyeléseinek köszönhetően a világegyetem hőskorába kalauzol el.

Ha érdeklik az űrkutatással kapcsolatos témák, lájkolja a HVG Tech rovatának Facebook-oldalát.
űrtávcső űrteleszkóp James Webb Space Telescope Hubble Hubble űrteleszkóp NASA James Webb űrtávcső